# name
Estat de situació del desenvolupament de la Pràctica Avançada Infermera en la cura del pacient oncològic a Catalunya

# metadata.dc.contributor.other[].value
Universitat de Barcelona. Facultat d'Infermeria

# metadata.dc.description.abstract[].value
[cat] Les infermeres de pràctica avançada (IPA) tenen un paper fonamental en la cura del pacient oncològic. Aspectes com un coneixement clínic avançat i expert, habilitats per la presa de decisions complexes i competències clíniques ampliades capaciten les infermeres de pràctica avançada a exercir una pràctica clínica amb un alt grau d’autonomia i responsabilitat.
L’augment de la incidència i prevalença de les persones afectades de càncer i les seves necessitats assistencials, tenint en compte el context social, econòmic i cultural per una banda, i l’augment en la complexitat de l’abordatge en el diagnòstic i tractament oncològic per l’altra, requereixen de noves estratègies en polítiques sanitàries, amb una planificació i organització diferent entorn el pacient amb càncer, per tal de proveir serveis efectius, eficients i de qualitat.
Les infermeres de pràctica avançada oncològica tenen les competències per donar resposta a les necessitats que presenta el pacient oncològic al llarg de tot el procés de de malaltia, afavorint les millors pràctiques basades en evidència dins d' equips multidisciplinaris i a través de rols funcionals com a experta clínica i investigadora. Això contribueix en l’augment de la qualitat de vida dels pacients, en la satisfacció, així com en la millora dels resultats sensibles de la pràctica infermera.
A nivell internacional la implantació i desenvolupament de rols infermers de pràctica avançada és desigual, amb una variació dels rols, responsabilitats, títols, formació i legislació. Aquests rols s’han desenvolupat en funció de les necessitats de les organitzacions, dels entorns de la pràctica o dels atributs individuals de les infermeres, per tant, factors contextuals han determinat el seu desenvolupament.
A Catalunya, s’han desenvolupat rols que es podrien considerar de pràctica avançada com serien les infermeres gestores de casos, però es desconeix l’abast del desenvolupament d’aquests rols i del seu impacte en la salut dels pacients i de la població en general. Tot i que s’ha realitzat estudis en els últims anys, encara hi ha poca evidència en relació al desenvolupament de la pràctica
 
avançada infermera i encara menys de manera específica en l’àmbit oncològic, el que motiva la realització d’aquesta tesi doctoral.
L’objectiu de la tesi és identificar el nivell de desenvolupament de la pràctica avançada infermera en la cura del pacient oncològic i de manera específica: (1) identificar el grau de desenvolupament de les competències de les infermeres de pràctica avançada en càncer, (2) conèixer l’experiència de les infermeres de pràctica avançada en el desenvolupament del rol i els factors que l’afavoreixen i el dificulten, (3) conèixer l’experiència dels professionals dels equips multidisciplinaris en vers la infermera de pràctica avançada i (4) conèixer l’experiència del pacient oncològic en relació a les cures proporcionades per les infermeres de pràctica avançada.

# metadata.dc.rights[].value
cc by (c) Serra Barril, Mª Antònia, 2024

# metadata.dc.title[].value
Estat de situació del desenvolupament de la Pràctica Avançada Infermera en la cura del pacient oncològic a Catalunya